Annette Just (FP), 1997-10-28:
Nu er jeg jo kommet på en vanskelig opgave, idet jeg gerne vil starte med at takke undervisningsministeren for det indlæg, han indledte debatten med, for det var faktisk utrolig fornuftigt og sagligt, men det er jo vanskeligt for et Fremskridtspartimedlem at gøre sådan noget, navnlig i starten.
Men det er selvfølgelig vigtigt at få lagt både undervisningen og optagelsen til rette på en sådan måde, at det kan komme til at fungere, og dér vil jeg godt nævne noget af det, som hr. Bruno Jerup sagde, nemlig at muligheden for at gå på aftenseminarium samtidig med, at man er arbejdsløs, stadig væk burde foreligge.
Vi var faktisk modstandere af, at man nedlagde den mulighed for at uddanne sig samtidig med, at man stod til rådighed for arbejdsmarkedet, for der er ingen naturlig forklaring på, at man skal stå til rådighed for arbejdsmarkedet 24 timer i døgnet.
Man må vel også en gang imellem have lov til at sove lidt, og man kan vel også få lov til at læse lidt.
Og det, at man viser det initiativ, at man også prøver på at videreuddanne sig eller dygtiggøre sig inden for sit område samtidig med, at man søger arbejde, synes jeg er al ære værd, og derfor håber jeg på, at undervisningsministeren vil se på den sag endnu en gang.
Og det er med fuldt overlæg - for ikke at hænge en enkelt nationalgruppe ud, som har optaget en meget stor del af læge- og sygeplejerskeuddannelsespladserne - jeg udtrykker mig på den måde, at jeg siger »andre skandinaviske lande«. Men det tror jeg også vi finder en fornuftig løsning på.
Det var i hvert fald det svar, jeg fik af undervisningsministeren før: at det har man i Nordisk Råd prøvet at finde en løsning på, således at vi på den måde får luget ud og får uddannet nogle danske studerende på de her områder.
For det er da helt rigtigt, at der skal uddannes både læger og sygeplejersker, og hvad der nu ellers er, f.eks. omsorgsassistenter, men er det rimeligt, at det er så vanskeligt for plejepersonalet at blive omskolet?
Jeg synes det ikke.
Hvis man, når man har været på et plejehjem, eller hvor det nu har været, i mange år og der så pludselig kommer nye uddannelseskrav, så skal starte helt forfra på en uddannelse, frem for at der også gives goodwill for det, som man i al den tid har brugt sin arbejdskraft på, og hvor man i øvrigt har vist, at man kunne klare det, så virker det for mig og i øvrigt for det meste af den danske befolkning fuldstændig tåbeligt.
Og er det rimeligt, når man er sygeplejerske, at man skal bruge timer på - hvis jeg må bruge et godt gammelt udtryk - papirnusseri i stedet for at gøre det, som man rent faktisk er uddannet til?
Jeg synes, det er spild af tid, når der er masser af kontoruddannet arbejdskraft til at klare det rent papirnussermæssige.
Og er det rimeligt, at en hjemmehjælper skal bruge så mange timer på at lade sig tyrannisere af alle de møder, som vi kan læse om?
Det synes jeg ikke, for det, som hjemmehjælpere skal, er at tage ud i hjemmene og yde en reel hjælp.
Og det er jo rent mødetyranni, og det er ikke kun i enkeltstående kommuner, men faktisk nok nærmere generelt.
Det er den slags ting, der skal til, for derved vil man løse en masse flaskehalsproblemer.
Og jeg taler ikke bare om privatisering - selv om jeg meget gerne vil privatisere, men det er slet ikke det, vi taler om her - men om flaskehalsene med hensyn til, hvordan vi får uddannet de folk, vi behøver, og brugt de folk, vi uddanner, bedst muligt.
Og er situationen her i virkeligheden ikke den, at vi bruger masser af de folk, som er uddannet til deres job, og som er gode til det, til noget, som de rent faktisk overhovedet ikke har lyst til, nemlig at skrive lange rapporter og være mægtig dygtige til den slags i stedet for at passe de gamle eller børnene, eller hvad det nu er, vi taler om? Så på den måde vil jeg sige, at jeg egentlig er glad for, at vi har fået denne debat, men at jeg ikke kan støtte det forslag til vedtagelse, som Enhedslisten og SF har fremlagt, for det stiller krav om noget, som skal nås her og nu, og jeg mener, det er en anden vej, vi skal gå. Vi skal selvfølgelig gå meget klart og tydeligt ind for, at vore unge skal uddannes, og selvfølgelig skal de, der er blevet lidt ældre, også efteruddannes og videreuddannes, men vi skal ikke stille urimelige krav om, at de skal kunne noget, som de slet ikke er uddannet til, og her tænker jeg
selvfølgelig primært på papirnusseriet og mødetyranniet.